text: Quant ce vit, moult fu effréée.
   De la tour est jus devalée.
   Lors s'en revient arrier corant,
   Sa dame le dist en plorant
   Pour ce que vraiement savoit
   Que plus demeurer ne povoit,
   S'en ot I pou le cuer dolent
   Pour le prochain département.
   Lors li dist au jardin estoit
   Ses peres ; illuec se séoit,
   Et sa mere i ert ensement.
   Et, quant Clarmondine l'entent,
   Trestout erranmant s'est levée.
   Un petit estoit esplorée.
   Ses trois damoiseles ploroient
   Et lor blanches mains detordoient.
   Dist Cléomadès : "Ne plorés;
   Car temprement nous reverrés,
   Assez plus tost que ne cuidiez :
   Jà de ce ne vous soussiiez."
  